ส่วนที่ 1

ข้อมูลสรุป

บริษัท โมเดอร์นฟอร์มกรุ๊ป จำกัด (มหาชน) มีทุนจดทะเบียน 900 ล้านบาท ทุนชำระแล้ว
807,105,200 บาท ปัจจุบันมีสัดส่วนผู้ถือหุ้นสัญชาติไทยร้อยละ 65
และผู้ถือหุ้นสัญชาติต่างด้าวร้อยละ 35 โดยไม่มีผู้ถือหุ้นรายใหญ่กลุ่มใดถือหุ้นเกินกว่าร้อยละ 10
บริษัทได้ดำเนินธุรกิจมา 28 ปี
ประกอบธุรกิจหลักเป็นทั้งผู้ผลิตและจัดจำหน่ายสินค้าเฟอร์นิเจอร์สำเร็จรูป Knocked Down
ทุกประเภท ทั้งเฟอร์นิเจอร์สำนักงาน Modernform Workplace, SOHO by Modernform,
เฟอร์นิเจอร์บ้าน Modernform Exclusive Living, Casabella by Modernform และ
Life by Modernform และเฟอร์นิเจอร์ครัว Modernform Kitchen
โดยจัดจำหน่ายทั้งภายในประเทศและต่างประเทศในอัตราส่วน 95 : 5 มีบริษัทย่อย 2 บริษัท
และบริษัทร่วม 3 บริษัท
ซึ่งประกอบธุรกิจที่เกี่ยวเนื่องกับธุรกิจของบริษัทเป็นหลักและมีกลุ่มลูกค้าเป้าหมายเดียวกัน ได้แก่
บริษัท โมเดอร์นฟอร์ม ทาวเวอร์ จำกัด ให้เช่าพื้นที่สำนักงาน บริษัท
โมเดอร์นฟอร์มเฮลท์แอนด์แคร์ ผลิตและจำหน่ายสินค้า อุปกรณ์เครื่องมือเครื่องใช้ซึ่งสินค้าคุณภาพ
บริษัท พลาสติคและหีบห่อไทย จำกัด (มหาชน) ผลิตชิ้นส่วนอุปกรณ์เฟอร์นิเจอร์ จำกัด บริษัท
เอ็มเอฟอีซี จำกัด (มหาชน) บริการให้คำปรึกษา พัฒนา
และวางระบบคอมพิวเตอร์และเครือข่ายงานเทคโนโลยีสารสนเทศ และ บริษัท
อินเตอร์เฟซโมเดอร์นฟอร์ม จำกัด ผลิตและจำหน่ายพรมแผ่นปูพื้น Interface
โดยมีอัตราส่วนเงินลงทุนในบริษัทย่อย และบริษัทร่วม คิดเป็นร้อยละ 25.3
ของสินทรัพย์รวมตามงบการเงินของบริษัท

บริษัทมีโรงงานผลิตสินค้าของบริษัทเองรวม 4 โรงงาน รวมพื้นที่ 48 ไร่ และมีพื้นที่ใช้สอยรวม
66,000ตารางเมตร เครื่องจักรรวม 280 เครื่อง ด้วยปริมาณการผลิตต่อปีร้อยละ 90
ของกำลังการผลิตเต็ม โดยใช้วัตถุดิบภายในประเทศต่อต่างประเทศในอัตราส่วนร้อยละ 80 : 20
ซึ่งเป็นวัตถุดิบที่หาง่าย จึงไม่มีปัจจัยความเสี่ยงทั้งด้านปริมาณ ราคาและผู้จำหน่ายวัตถุดิบแต่อย่างใด

บริษัทมีโชว์รูมแสดงสินค้าเพื่อจัดจำหน่ายผลิตภัณฑ์ของตนเองกว่า 10 แห่ง
โดยใช้นโยบายราคาเดียวกันทุกแห่ง ใช้ช่องทางการจำหน่ายทั้งการขายผ่านโครงการ
ซึ่งมีสัดส่วนของยอดขายผ่านโครงการเพิ่มขึ้นเป็นร้อยละ 68 และการขายผ่านโชว์รูมและดีลเลอร์
ในอัตราร้อยละ 32
และโดยที่บริษัทมิได้จำหน่ายสินค้าให้ลูกค้ารายใหญ่รายใดที่มียอดสั่งซื้อเกินกว่าร้อยละ 10
ของยอดจำหน่ายทั้งหมดของบริษัทจึงไม่มีความเสี่ยงในการต้องพึ่งพาลูกค้ารายใหญ่แต่อย่างใด

สำหรับผลการดำเนินงานของบริษัท และบริษัทย่อยในปี 2549 มีรายได้รวม 2,719 ล้านบาท
โดยมีรายได้จากการขาย 2,577 ล้านบาท
ลดลงจากปีก่อนเนื่องจากไม่ได้รวมรายได้จากการขายของบริษัท พลาสติกและหีบห่อไทย จำกัด
(มหาชน) จากการที่บริษัท พลาสติกและหีบห่อไทย จำกัด (มหาชน)
ได้เปลี่ยนสภาพจากบริษัทย่อยเป็นบริษัทร่วมในปี 2549 โดยที่บริษัท โมเดอร์นฟอร์มกรุ๊ป จำกัด
(มหาชน) ถือหุ้นลดลงเหลือ 48% จาก 60% มีต้นทุนขายและค่าใช้จ่ายในการขายและบริหารรวม
2,278 ล้านบาท มีกำไรสุทธิเพิ่มขึ้นเป็น 342 ล้านบาท เพิ่มขึ้นจากปีก่อนร้อยละ 6.21

ผลประกอบการเฉพาะส่วนของบริษัท โมเดอร์นฟอร์มกรุ๊ป จำกัด (มหาชน) มีรายได้จากการขาย
2,549 ล้านบาท ซึ่งเป็นยอดขายสูงสุดเท่าที่เคยทำมา เพิ่มขึ้นจากปีก่อนร้อยละ 6
โดยเป็นรายได้หลักจากการขายเฟอร์นิเจอร์สำนักงานในอัตราร้อยละ 43
เฟอร์นิเจอร์บ้านและเฟอร์นิเจอร์ครัวอัตราร้อยละ 31
วัสดุอุปกรณ์เฟอร์นิเจอร์ตกแต่งและพรมแผ่นอัตราร้อยละ 22 และส่งออกร้อยละ 3
มีต้นทุนขายและค่าใช้จ่ายเป็นอัตราใกล้เคียงกับปีก่อน ทำให้มีผลกำไรเบื้องต้นเพิ่มสูงขึ้น
เป็นอัตราร้อยละ 37.83 มีผลกำไรจากการดำเนินงานของบริษัทก่อนภาษีเงินได้นิติบุคคล 344
ล้านบาท และหลังภาษีเงินได้นิติบุคคล 259 ล้านบาท
และมีผลกำไรจากส่วนแบ่งผลกำไรและขาดทุนของบริษัทย่อยและบริษัทร่วมทุกบริษัทรวมกันอีก 82
ล้านบาท เป็นกำไรสุทธิหลังหักภาษีเงินได้นิติบุคคลสำหรับปี 342 ล้านบาท
เพิ่มขึ้นจากปีก่อนคิดเป็นร้อยละ 6.21 และเป็นกำไรสูงสุดเท่าที่เคยทำมา
เป็นกำไรสะสมที่ยังไม่ได้จัดสรร ณ สิ้นปี 694.08 ล้านบาท
และโดยที่บริษัทมีนโยบายในการจ่ายเงินปันผลให้ผู้ถือหุ้นในอัตราไม่ต่ำกว่าร้อยละ 60 ของกำไรสุทธิ
ดังนั้นคณะกรรมการจึงมีมติในการประชุมครั้งที่ 1/2550 เมื่อวันที่ 27 กุมภาพันธ์ 2550
ให้จ่ายเงินปันผลสำหรับผลประกอบการปี 2549 ในอัตราหุ้นละ 3.00 บาท คิดเป็นร้อยละ 70.8
ของกำไรสุทธิ และนำเสนอให้ที่ประชุมใหญ่สามัญผู้ถือหุ้นอนุมัติในเดือนเมษายน 2550

ในปี 2549 ภายใต้สภาวการณ์ทั้งด้านการเมืองและเศรษฐกิจที่ส่งผลกระทบเป็นระยะตลอดทั้งปีต่อ
บริษัท บริษัทยังมีอัตราการเติบโตทั้งยอดขายและกำไร
ซึ่งเป็นปีที่บริษัทสามารถทำทั้งยอดขายและยอดกำไรได้สูงสุดเท่าที่เคยทำมา
บริษัทจึงได้รับการเสนอชื่อให้เป็น 1 ใน 3 บริษัทเข้าชิงรางวัล Best Performance Awards
กลุ่มสินค้าอุปโภคบริโภค ประจำปี 2549 (Set Awards)
นอกจากนี้จากการบริหารงานโดยให้ความสำคัญในการปฎิบัติตามหลักการกำกับดูแลกิจการที่ดี
บริษัทจึงได้รับการประเมินผลการกำกับดูแลกิจการบริษัทจดทะเบียน ประจำปี 2549 ในระดับดีมาก
จากโครงการสำรวจการกำกับดูแลกิจการบริษัทจดทะเบียน
โดยสมาคมส่งเสริมสถาบันกรรมการบริษัทไทยร่วมกับ กลต.และตลาดหลักทรัพย์แห่งประเทศไทย